叔父生日  其一
作者：蘇過
朝代：宋

paragraphs: 百川赴東海，如走萬國朝。
橫岫列嵩岱，衆山失岧嶢。
吾道豈不尊，凜然干雲霄。
斯文有盟主，坐制狂瀾漂。
天實相我公，高臥不知招。
手持文章柄，爛若北斗標。
末學病多歧，寢令世俗澆。
申商日充塞，仁義愈寂寥。
造物真有意，俾公以後凋。
羣邪終放鄭，正始會聞韻。
過也匪私祝，彼蒼自昭昭。
後生方有託，未用憂簞瓢。